钦定古今图书集成/明伦汇编/宫闱典/第038卷 > 景宗萧皇后
## 钦定古今图书集成/明伦汇编/宫闱典/第038卷 > 景宗萧皇后

按《辽史后妃传》：景宗睿知皇后萧氏，讳绰，小字燕燕，
北府宰相思温女，早慧。思温尝观诸女扫地，惟后洁
除，喜曰：“此女必能成家。”帝即位，选为贵妃，寻册为皇
后，生圣宗。景宗崩，尊为皇太后，摄国政。后泣曰：“母寡
子弱，族属雄强，边防未靖，奈何？”耶律斜轸、韩德让进
曰：“信任臣等，何虑之有？”于是后与斜轸、德让参决大
政，委于越休哥以南边事。统和元年，上尊号曰承天
皇太后。二十四年，加上尊号曰“睿德神略应运启化
承天皇太后。”二十七年，崩，谥曰“圣神宣献皇后。”重熙
二十一年，更今谥。后明达治道，闻善必从，故群臣咸
竭其忠。习知军政。澶渊之役，亲御戎车，指麾三军，赏
罚信明，将士用命。圣宗称辽盛主，后“教训为多。”